**Mintegy 25 millió forint értékű Hankook abroncsadomány**

**nonprofit szervezeteknek**

**A Hankook Tire Magyarország egyedülálló Abroncsadományozási Programja 2013-ban is folytatódott: idén a vállalat olyan kisebb szervezetek támogatására fókuszált, amelyek méretükből fakadóan más módon nagyon ritkán és csak nagy erőfeszítések útján jutnak támogatáshoz. A nagyszabású adományátadó ünnepséget a Hankook 2013. november 5-én rendezte, rácalmási üzemében. A program keretében a vállalat idén 80 kisebb közhasznú szervezet, valamint az Országos Mentőszolgálat (OMSZ) számára nyújt jelentős támogatást gumiabroncsok formájában. Az adomány összértéke megközelítőleg 25 millió forint, amely mintegy 1300 db gumiabroncsnak felel meg. Az Abroncsadományozási Program a vállalat átfogó társadalmi felelősségvállalási stratégiájának, a „Hankook Értékteremtő Programnak” fontos eleme.**

***Rácalmás, 2013. november 5.*** – A Hankook Tire Magyarország egyedülálló Abroncsadományozási Programja 2013-ban is folytatódott: idén a vállalat olyan kisebb szervezetek támogatására fókuszált, amelyek méretükből fakadóan más módon nagyon ritkán és csak nagy erőfeszítések útján jutnak támogatáshoz. Az alapítványi és egyesületi formában működő közhasznú szervezetek augusztus 22. és szeptember 25. között a külön erre a célra létrehozott [www.hankookadomany.hu](http://www.hankookadomany.hu) oldalon igényelhettek a vállalattól legfeljebb 12 darab, azaz 3 garnitúra gumiabroncsot. A 80 kiválasztott szervezet a szociális szféra olyan területeiről került ki, mint például a koraszülöttmentés, a gyermekedukáció, betegszállítás, életmentés vagy bűnmegelőzés. A kis szervezetek mellett a Hankook folytatja az Országos Mentőszolgálat támogatását is.

*– A Dunaújvárosi Jószolgálati Otthon Közalapítvány számára nélkülözhetetlen az egyetlen mikrobuszunk, mellyel mozgássérült ellátottainkat szállítjuk, és házhoz visszük személyi segítésünket, támogató szolgálatunkat. Járművünk üzemeltetése a folyamatosan szűkülő források miatt nehéz, az adományozott új gumiabroncsok nagy segítséget jelentenek számunkra a biztonságos közlekedésünkhöz. Nagyon hálásak vagyunk!* – nyilatkozta Kecskés Rózsa, a Dunaújvárosi Jószolgálati Otthon Közalapítvány szakmai igazgatója.

*– A nem újszülött intenzív osztályon világra jött koraszülöttek szállítása önmagában is hatalmas veszélytényezőt jelent, ezért alapítványunk erre a célra nagyon komoly felszereltségű neonatológiai rohamkocsit épített ki, amely „mozgó intenzívosztályként” funkcionál a kórházba szállítás alatt. Elengedhetetlen, hogy ez a kezdeti időszak károsodás nélkül érjen véget a koraszülöttek számára. Alapvető fontosságú a szállítás során, hogy a rohamkocsi milyen gumiabroncsokkal van felszerelve, hiszen a kerekek menetzaja plusz stressztényezőként jelenik meg az újszülöttek számára. Mivel alapítványunk költségvetése véges, de a kopott gumikat minden esetben le kell cserélnünk a koraszülöttek mentése érdekében, számunkra a Hankook gumiadományának életmentő jelentősége van.* – nyilatkozta Dr. Somogyvári Zsolt, szakmai vezető, főorvos a Peter Cerny Alapítvány a Beteg Koraszülöttek Gyógyításáért képviseletében.

A kisebb intézmények segítésére irányuló kezdeményezés mellett a Hankook 2013-ban is támogatja az Országos Mentőszolgálatot mint országos hatáskörű szervezetet, amely tevékenységével a társadalom számára elengedhetetlenül fontos szolgálatot lát el. Az OMSZ idén 600 darab téli gumiabroncs-adományban részesült, amelyeket a szervezet 150 db mentőautójára szerelnek fel országszerte. Ezzel a támogatással az Országos Mentőszolgálat mentőkocsijainak újabb jelentős részére került téli abroncs, segítségükkel gyorsabban és biztonságosan hajthatják végre sokszor életmentő feladataikat.

– *Az Országos Mentőszolgálat (OMSZ) nevében mondhatom, hogy igazán hálásak vagyunk a Hankook nagylelkű adományért. Munkánk – ahogy jelmondatunk is tükrözi – hivatás az életért. Bajtársaim naponta több mint kétezer esetben sietnek életet menteni, sokszor rossz útviszonyok között. Az új „sárga mentőautóink” már nagyon jól felszereltek, de a legtöbb autónk még régi, ezeken rendszerint négyévszakos gumikat használtunk. A Hankook ismételt adománya révén immár a mentőautóink többsége a téli közlekedésre legalkalmasabb gumiabroncsokon futhat. Úgy gondolom, hogy ezek a Hankook téli gumik jelentősen könnyítik majd mindennapi tevékenységünket, és nagyban hozzájárulnak ahhoz, hogy gyorsabban és biztonságosan hajtsuk végre feladatainkat.”* – tette hozzá Győrfi Pál, az Országos Mentőszolgálat kommunikációs igazgatója.

– *A 2013-ban újraindított Abroncsadományozási Programunk céljául azt tűztük ki, hogy a nagy, országos szervezetek mellett kisebb alapítványok és egyesületek számára is segítséget nyújtsunk. Az egy hónapos pályázati időszak alatt beérkezett nagyszámú kérelem azt bizonyítja, hogy jó úton járunk* – mondta Lee Sang Il, a Hankook Tire Magyarország Kft. ügyvezető igazgatója az ünnepélyes adományátadó rendezvény után. – *Felelős vállalatként* a*z elkövetkezendő években is folytatni kívánjuk abroncsadományozási programunkat, ezért arra buzdítunk minden érintett szervezetet, hogy kövessék figyelemmel a program alakulását.* – tette hozzá a cég első embere.

A nagyszabású adományátadó ünnepséget 2013. november 5-én rendezte a Hankook Tire rácalmási üzemében. A Hankook Abroncsadományozási Program 2012 őszén a vállalat átfogó társadalmi felelősségvállalási stratégiája, a „Hankook Értékteremtő Program” fontos elemeként indult. A vállalat célja a leginkább támogatásra szoruló szervezetek tevékenységének támogatása, valamint a közúti közlekedésük biztonságának elősegítése hazánkban. A program keretében a cég tavaly több mint 1300 téli gumiabroncsot adományozott három országos szervezetnek – az Országos Mentőszolgálatnak, a BM Országos Katasztrófavédelmi Főigazgatóságnak és a Magyar Vöröskeresztnek.

A Hankook Tire Magyarország Kft. hosszú távú CSR stratégiájának része a már meglevő programok folytatása, valamint ezek közül néhány kiterjesztése, így a Hankook a jövőben tovább bővítheti Abroncsadományozási Programját, illetve néhány helyi eseményt regionális vagy országos szintre emelhet.

###

**A Hankook Értékteremtő Programról**

A Hankook Tire Magyarország Kft. 2012-ben indította útjára átfogó társadalmi felelősségvállalási (CSR) programsorozatát, a „Hankook Értékteremtő Programot”, amely három pillérre épül: környezet, egészség és oktatási-társadalmi ügyek. A kezdeményezés célja, hogy a Hankook Tire Magyarország Kft., mint hazánk egyik legdinamikusabban fejlődő vállalata, felelős társadalmi szereplőként segítséget nyújtson olyan környezeti és társadalmi ügyekben, amelyek mindannyiunk érdekét szolgálják.

A vállalat Értékteremtő Programja keretében már több helyi és országos jelentőségű akciót is indított, úgymint a Dunaújvárosi- és az Országos Mentőszolgálatnak, a BM Országos Katasztrófavédelmi Főigazgatóságnak, és a Magyar Vöröskereszt számára történt 20 millió forint összértékű téligumi-adományozás, az 5. és 6. Gyerek ARC rajzverseny és kiállítás főtámogatóként való szponzorációja; valamint számos helyi rendezvény támogatása a dunaújvárosi régióban, például a nagysikerű Parázs-Varázs Közösségi Grillparty, a Rácalmási Tökfesztivál vagy a Dunaújvárosi Főiskola 60. jubileumi ünnepsége. A Hankook 2013. június elején útjára indította a Hankook Értékteremtő Önkéntes Programot is, amelynek keretein belül a vállalat dolgozói, az általuk javasolt közhasznú szervezetek és közintézmények javára végezhetnek önkéntes munkát, amelyek megvalósításához a cég biztosítja a szükséges eszközöket és segédanyagokat több mint 2 millió forint értékben.

**A Hankook Tire vállalatról**

A Hankook Tire a világ egyik legdinamikusabban fejlődő gumiabroncsgyártójaként innovatív, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, buszok és a motorsport számára (mind a pályás versenyeken, mind pedig ralin résztvevő csapatoknak). Öt kutató-fejlesztő központjában (Korea, Németország, Egyesült Államok, Kína és Japán) testreszabott és jövőbe mutató technológiákat fejleszt az adott piacok követelményeinek és a helyi fogyasztók igényeinek megfelelően. A Hankook Tire több mint 180 országba szállítja termékeit, és világszinten több mint 20 000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja. A vállalat bevételének kb. 80 százalékát az egyre bővülő Koreán kívüli szállítások adják.

A Hankook Tire európai központja Neu-Isenburgban található, Frankfurt am Main közelében. A vállalatnak Németországban, Nagy-Britanniában, Franciaországban, Olaszországban, Spanyolországban, Hollandiában, Magyarországon, Oroszországban, Törökországban, Svédországban és Lengyelországban vannak képviseletei. A termékeket regionális nagykereskedők terítik a további európai országokban.

A Hankook Magyarországot választotta európai gyárának helyszínéül. Az 550 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg már több mint 2000 alkalmazottat foglalkoztat és évente 12 milliónál is több gumiabroncsot gyárt személygépkocsik, SUV-ok és könnyű tehergépkocsik számára. A jelenleg folyamatban lévő harmadik beruházási ütem 2014/15-ös befejezését követően a magyar gyár éves gyártókapacitása 17 millióra fog növekedni. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az ISO/TSO 16949:2009 minőségi és az ISO 14001:2004 környezetvédelmi tanúsítvánnyal. A rácalmási gyár közvetlenül szállít abroncsokat a Volkswagen, a Hyundai és a KIA európai gyáraiba. 2009-ben elkezdődött a beruházás második üteme, amelynek lezárását követően, 2011 második felében a magyarországi gyárban a dolgozók száma 2000-re bővült, és a gyártóbázis elérte a 34.000 darabos napi kapacitást, amely így jelenleg évente 12 millió gumiabroncs gyártását teszi lehetővé.

További információ: [www.hankooktire-press.com](http://www.hankooktire-press.com) és [www.hankooktire-eu.com](http://www.hankooktire-eu.com)

**Kapcsolat:**

|  |  |  |
| --- | --- | --- |
| **Roy Katalin**  Kommunikációs vezető  **Hankook Tire Magyarország Kft.**  Kommunikációs Osztály  2459 Rácalmás, Hankook tér 1.  Tel.: +36-25-556-096  Fax : +36-25-556-359  e-mail: [pr.hungary@hankooktire.com](mailto:pr.hungary@hankooktire.com)fkinzer@hankooktire.com |  | **Tátrai Marcell**  Kommunikációs igazgató  **Stern Communications**  1118 Budapest, Dayka Gábor utca 3.  Tel.: +36 1/700-1621  Fax: +36 1/700-1626  e-mail: [marcell.tatrai@sterncom.hu](mailto:marcell.tatrai@sterncom.hu) |